CELEX: 32011D0089
Language: lt
Date: 1297123200000
Title: 2011/89/ES: 2011 m. vasario 8 d. Komisijos sprendimas dėl Sąjungos finansinės paramos Nyderlandams Q karštinės tyrimams atlikti (pranešta dokumentu Nr. C(2011) 554)

9.2.2011   
            
            
               LT
            
            
               Europos Sąjungos oficialusis leidinys
            
            
               L 34/72
            
         KOMISIJOS SPRENDIMAS
   2011 m. vasario 8 d.
   dėl Sąjungos finansinės paramos Nyderlandams Q karštinės tyrimams atlikti
   (pranešta dokumentu Nr. C(2011) 554)
   (Tik tekstas olandų kalba yra autentiškas)
   (2011/89/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. gegužės 25 d. Tarybos sprendimą 2009/470/EB dėl išlaidų veterinarijos srityje (1), ypač į jo 23 straipsnį,
   atsižvelgdama į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (2) (toliau – Finansinis reglamentas), ypač į jo 75 straipsnį,
   atsižvelgdama į 2002 m. gruodžio 23 d. Komisijos reglamentą (EB, Euratomas) Nr. 2342/2002, nustatantį išsamias Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento įgyvendinimo taisykles (3) (toliau – Įgyvendinimo taisyklės), ypač į jo 90 straipsnį,
   kadangi:
   
               (1)
            
            
               Pagal Finansinio reglamento 75 straipsnį ir Įgyvendinimo taisyklių 90 straipsnio 1 dalį įsipareigojimai dėl išlaidų iš Europos Sąjungos biudžeto yra grindžiami ankstesniu institucijos arba kitų institucijų, kurioms institucija yra perdavusi įgaliojimus, finansavimo sprendimu, kuriame išdėstomi pagrindiniai su biudžeto išlaidomis susijusių veiksmų elementai.
            
         
               (2)
            
            
               Q karštinė yra itin užkrečiama zoonozinė liga, kurią sukelia beveik visose pasaulio šalyse paplitęs patogenas Coxiella burnetii. Daugelis naminių ir laukinių gyvūnų gali būti ligos nešiotojai, tačiau dažniausiai ligą perneša galvijai, ožkos ir avys.
            
         
               (3)
            
            
               Europos Sąjungoje nėra suderintų taisyklių dėl pranešimo apie Q karštine užsikrėtusius gyvūnus arba šios ligos kontrolės. Paprastai ligos kontrolės priemonės taikomos nacionaliniu, regionų arba netgi ūkių lygmeniu.
            
         
               (4)
            
            
               Pagal 2010 m. balandžio 27 d. EMST nuomonę (4) bendras Q karštinės poveikis žmonių ir naminių atrajotojų sveikatai ES valstybėse narėse yra nedidelis. Vis dėlto, tam tikromis epidemiologinėmis aplinkybėmis ir tam tikrose rizikos grupėse poveikis visuomenės sveikatai, taigi ir visuomenei ir (arba) ekonomikai, gali būti didelis.
            
         
               (5)
            
            
               2008–2009 m. Nyderlanduose labai padaugėjo žmonių susirgimo Q karštine atvejų ir užregistruoti keli mirties atvejai. Epidemiologiniais tyrimais nustatytas ryšys su dideliais ožkų pieno ūkiais teritorijoje, kurioje paskutinį dešimtmetį buvo sparčiai plėtojama šios rūšies pieno gamyba. Vis dėlto, minėtoje EMST nuomonėje pabrėžta, kad vis dar nežinomos tikslios priežastys, dėl kurių 2005 m. gyvūnų populiacijoje kilo klinikinių problemų, o 2007 m. padaugėjo žmonių susirgimo atvejų.
            
         
               (6)
            
            
               2010 m. kovo 24 d. Nyderlandų žemės ūkio, gamtos ir maisto kokybės ministerija pagal Sprendimą 2009/470/EB pateikė prašymą bendrai finansuoti techninius ir mokslinius ligos dinamikos ir galimų naminiams atrajotojams taikytinų kontrolės priemonių, kaip antai ožkų skiepijimas, veiksmingumo tyrimus.
            
         
               (7)
            
            
               Tyrimais, kuriems Nyderlandai paprašė bendro finansavimo, bus nagrinėjami, be kita ko, šie klausimai: i) skirtingų Coxiella burnetii genotipų, aptinkamų tarp skirtingų rūšių gyvūnų Nyderlanduose, charakteristika ir, atitinkamais atvejais, skirtingas jų virulentiškumas; ii) Coxiella burnetii patogeniškumas tarp ožkingų ir neožkingų ožkų; iii) Coxiella burnetii išlikimas mėšle; ir iv) tinkamos dezinfekavimo priemonės.
            
         
               (8)
            
            
               Remdamasi Sprendimo 2009/470/EB 22 straipsniu, Sąjunga gali įgyvendinti arba padėti valstybėms narėms ar tarptautinėms organizacijoms įgyvendinti technines ir mokslines priemones, būtinas ES veterinarijos teisės aktams rengti ir švietimui arba mokymui veterinarijos srityje tobulinti.
            
         
               (9)
            
            
               Finansinė parama turėtų būti suteikta Q karštinės Nyderlanduose tyrimams atlikti, kadangi gautos išvados gali pateikti naujų duomenų, kuriais bus galima remtis rengiant būsimus Sąjungos veterinarijos teisės aktus, ypač priimant suderintas šios ligos stebėsenos ir ataskaitų rengimo taisykles.
            
         
               (10)
            
            
               Pagal 2005 m. birželio 21 d. Tarybos reglamentą (EB) Nr. 1290/2005 dėl bendrosios žemės ūkio politikos finansavimo (5), veterinarijos priemonės turi būti finansuojamos iš Europos žemės ūkio garantijų fondo. Finansinės kontrolės tikslais turi būti taikomi to reglamento 9, 36 ir 37 straipsniai.
            
         
               (11)
            
            
               Finansinės paramos lėšos išmokamos tik tuo atveju, jei planuoti tyrimai buvo iš tikrųjų atlikti, o valdžios institucijos pateikė Komisijai visą būtiną informaciją.
            
         
               (12)
            
            
               Šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   1.   Sąjunga teikia finansinę paramą Nyderlandams Q karštinės tyrimams atlikti, kaip apibendrinta priede. Šis sprendimas yra finansavimo sprendimas, kaip apibrėžta Finansinio reglamento 75 straipsnyje.
   2.   Turi būti laikomasi šių sąlygų:
   
               a)
            
            
               tyrimų išvados turi būti pateiktos Komisijai ir visoms valstybės narėms ir pristatytos Maisto grandinės ir gyvūnų sveikatos nuolatiniame komitete;
            
         
               b)
            
            
               Nyderlandai ne vėliau kaip iki 2012 m. kovo 31 d. Komisijai turi pateikti galutinę techninę ir finansinę ataskaitą, o prie finansinės ataskaitos turi būti pridėti dokumentai, kuriais pagrindžiamos patirtos išlaidos ir pasiekti rezultatai.
            
         2 straipsnis
   1.   Šiuo sprendimu nustatyta didžiausia parama 1 straipsnio 1 dalyje nurodytai veiklai – 500 000 EUR, finansuotina pagal šią 2011 m. Europos Sąjungos bendrojo biudžeto eilutę:
   
               —
            
            
               biudžeto eilutė Nr. 17.04.02.01: 500 000 EUR.
            
         2.   Sąjungos finansinė parama mokama pateikus ataskaitas ir patvirtinamuosius dokumentus, nurodytus 1 straipsnio 2 dalies b punkte.
   3 straipsnis
   Šis sprendimas skirtas Nyderlandams.
   
      Priimta Briuselyje 2011 m. vasario 8 d.
      
         
            Komisijos vardu
         
         John DALLI
         
            Komisijos narys
         
      
   
   
      (1)  OL L 155, 2009 6 18, p. 30.
   
      (2)  OL L 248, 2002 9 16, p. 1.
   
      (3)  OL L 357, 2002 12 31, p. 1.
   
      (4)  EMST gyvūnų sveikatos ir gerovės grupė (AHAW); Mokslinė nuomonė dėl Q karštinės. EMST leidinys (2010 m.); 8(5):1595. [114 p.]. doi:10.2903/j.efsa.2010.159.
   
      (5)  OL L 209, 2005 8 11, p. 1.
   
      PRIEDAS
      
         Techninių ir mokslinių Q karštinės epidemiologijos ir galimų naminiams atrajotojams taikytinų kontrolės priemonių veiksmingumo tyrimų, nurodytų 1 straipsnio 1 dalyje, aprašymas
      
      
                  1 projektas
               
               
                  :
               
               
                  „Ožkų Q karštinė“. Tai apima C. burnetii kultivavimą ir skirtingų Nyderlanduose aptinkamų C. Burnetii genotipų charakterizavimą. Taip pat tiriamas C. burnetii išlikimas mėšle, skirtingi užsikrėtimo būdai, imuniteto įgavimas, C. burnetii plitimas tarp ožkingų ir neožkingų ožkų ir siekiama gauti bendrosios informacijos apie C. burnetii patogenezę.
               
            
                  2 projektas
               
               
                  :
               
               
                  „C. burnetii padermių virulentiškumo tarp ožkų vertinimas“. Atliekant šį tyrimą norima sužinoti, ar dabartinė Nyderlanduose tarp ožkų aptinkama padermė yra virulentiškesnė nei kitos C. burnetii padermės.
               
            
                  3 projektas
               
               
                  :
               
               
                  „Q karštinės patogenezė“. Tiriama C. burnetii užkrato tarp ožkų patogenezė, nėštumo poveikis C. burnetii užkrato patogenezei, ląstelinio ir humoralinio imuniteto įgavimas, skirtingas C. burnetii padermių tarp ožkų virulentiškumas ir apsauginis imunitetas, atsiradęs natūraliam užkratui. Įgijus žinių apie patogenezę ir užkrato pernešimą bandoje bus galima geriau suprasti diagnostinių tyrimų rezultatus.
               
            
                  4 projektas
               
               
                  :
               
               
                  „Q karštinės padermių nustatymas: galvijai, avys, šunys ir katės“. Nagrinėjamas Q karštine užsikrėtusių žmonių ryšys su gyvūnais – galimais užkrato nešiotojais. Tikslas – palyginti Q karštinės padermes, aptiktas tarp skirtingų rūšių gyvūnų, su sergančių žmonių tarpe aptiktomis padermėmis. Tai svarbu siekiant sužinoti, kurie kiti nei pieninės ožkos gyvūnai nėra užkrato žmonėms perdavėjai.
               
            
                  5 projektas
               
               
                  :
               
               
                  „Skiepijimo veiksmingumas“. Palyginami anksčiau Prancūzijoje atlikti šios srities tyrimai su naujais Nyderlanduose atliktais tyrimais siekiant įvertinti ožkų skiepijimo nuo Q karštinės veiksmingumą.
               
            
                  6 projektas
               
               
                  :
               
               
                  „Tinkamų dezinfekavimo priemonių paieška“. Siekiama nustatyti tinkamus dezinfekavimo produktus ir įvertinti, ar galima veiksmingai dezinfekuoti medieną, šiaudus, žemę ir mėšlą. Projektas apima: i) dezinfekavimo produktų kriterijų nustatymą; ii) C. burnetii ir C. burnetii sporų nukenksminimą švariuose skysčiuose; iii) C. burnetii ir C. burnetii sporų nukenksminimą kompleksinėse medžiagose ir mėšle; iv) C. burnetii ir C. burnetii sporų nukenksminimą kompleksiniuose paviršiuose.